Predkladacia správa

	V decembri 1993 boli zapísané do Zoznamu svetového dedičstva tri slovenské lokality: Banská Štiavnica a technické pamiatky okolia, Spišský hrad a pamiatky okolia a Vlkolínec. 30. novembra 2000 bola zapísaná do Zoznamu svetového dedičstva štvrtá slovenská lokalita – historické jadro mesta Bardejov. (Z lokalít prírodného dedičstva bola v roku 1995 zapísaná lokalita Slovenský Kras – Aggtellek a v roku 2000 rozšírená o Dobšinskú ľadovú jaskyňu).

Predložený materiál, ktorý je pokračovaním programu záchrany slovenských lokalít svetového kultúrneho dedičstva a  nadväzuje na predchádzajúce materiály schválené vládou Slovenskej republiky, plní podmienky Dohovoru o ochrane svetového kultúrneho a prírodného dedičstva, ktorým je Slovenská republika viazaná. Správa hodnotí účasť rezortov, štátnych orgánov a samospráv pri záchrane a revitalizácii uvedených lokalít za jednotlivé roky podľa všeobecnej štruktúry koncepcie rozvoja, ktorá bola schválená uznesením vlády SR č. 509/1996 a následne modifikovaná na konkrétne podmienky podľa charakteru jednotlivých lokalít.

Uznesením vlády SR č. 615/2004 bola schválená Správa medzirezortnej komisie pre záchranu lokalít zapísaných v Zozname svetového dedičstva za rok 2003, s návrhom legislatívnych, organizačných a realizačných opatrení na riešenie konkrétnych úloh v krátkodobom, strednodobom a dlhodobom časovom horizonte. V rámci nich boli stanovené úlohy jednotlivým rezortom, štátnym orgánom, ako aj odporúčania orgánom samosprávy. Vzhľadom na skutočnosť, že  ide o ucelenú stratégiu štátu v oblasti ochrany kultúrneho dedičstva a vytváranie základných predpokladov pre následné uplatňovanie týchto koncepčných zámerov v praxi, predložený materiál v návrhu uznesenia nadväzuje na tieto úlohy a v časti správa hodnotí plnenie úloh z roku 2004.

Návrh správy medzirezortnej komisie pre záchranu lokalít zapísaných v Zozname svetového dedičstva bol prerokovaný na zasadnutí medzirezortnej komisie pre záchranu lokalít zapísaných v Zozname svetového dedičstva, ktorej členovia sú zástupcovia niektorých ústredných orgánov štátnej správy, príslušných samosprávnych krajov, primátori lokalít, zástupcovia Pamiatkového úradu SR a príslušných krajských pamiatkových úradov. Zasadnutie sa uskutočnilo  12. 4. 2005 na Ministerstve kultúry SR.

Úlohy rezortov navrhované v uznesení vlády na rok 2005 budú financované   v rámci ich rozpočtových kapitol. Predkladaný materiál nepredpokladá zvýšenie nárokov na štátny rozpočet, neovplyvní zamestnanosť ani podnikateľské prostredie. Preto doložku vyššie uvedených vplyvov nepredkladáme.